題從姪成緒西林精舍書齋
作者：韋應物
朝代：唐

paragraphs: 棲身齒多暮，息心君獨少。
慕謝始精文，依僧欲觀妙。
冽泉前堦注，清池北窗照。
果藥雜芬敷，松筠疎蒨峭。
屢躋幽人境，每肆芳辰眺。
採栗玄猿窟，擷芝丹林嶠。
紵衣豈寒禦，蔬食非飢療。
雖甘巷北單，豈塞青紫耀。
郡有優賢榻，朝編貢士詔。
欲同朱輪載，勿憚移文誚。